汝州陸中丞席喜張從事至同賦十韻
作者：孟郊
朝代：唐

paragraphs: 汝水無濁波，汝山饒奇石。
大賢爲此郡，佳士來如積。
有客乘白駒，奉義愜所適。
清風蕩華館，雅瑟泛瑤席。
芳醑靜無喧，金尊光有滌。
縱情孰慮損，聽論自招益。
願折若木枝，却彼曜靈夕。
貴賤一相接，憂悰忽轉易。
會合勿言輕，別離古來惜。
請君駐征車，良遇難再覿。